Antiphonarium officii
Antiphonarium seu Antiphonale est liber choralis Ecclesiae Romanae et nonnullarum aliarum ecclesiarum. Hic liber praesertim antiphonas cum suis psalmis continet, qui inter liturgiam horarum (seu in horis canonicis celebrandis) canuntur. Saepe in antiphonarium diurnum et nocturnum dividitur, quorum prior antiphonas, responsoria brevia et hymnos continet, alter etiam Responsoria prolixa, ad Matutinum seu Vigilias vel (iuxta liturgiam post Concilium Vaticanum II reformatam) ad Officium lectionis cantanda. Antiphonalia tum textus quum notationem musicalem continent; Breviaria autem versiones abbreviatae horum librorum sunt, nonnisi textus continentes. Cum ex horis canonicis Vesperae praesertim solemniter celebrentur, excerpta ex antiphonario ad Vesperas pertinentia tamquam Libri vesperales seu Vesperalia edita sunt Liber cantuum missae est antiphonale missarum, antiphonarium graduale aut (in praxi hodierna Ecclesiae Romanae fere semper) simpliciter graduale.